Armando Testa

Reclamista.
Armando Testa (Armand Testa an piemontèis) a l'é nassù a Turin ël 23 Mars 1917 e a l'é mòrtie 'l 20 Mars 1992. Da soa andrëssa për la pitura e 'l dissegn a l'ha anviarà na carierà 'd grand sucess ant l'animassion ëd cartron e ant la creassion ëd reclam.


Armando Testa a l'é stàit un notòri dissegnor e animador ëd cartron, oltra che n'autor gràfich e 'd test pr'ël setor dla reclam. A l'ha semper dovrà 'n grand minimalism ant ël segn gràfich e na granda imediatëssa dij mòt associà a le varie marche, ch'a son stàite 'd qualità vajante 'd soa manera 'd travajé. L'agensìa 'd reclam (Gruppo Armando Testa) durvìa da chiel a l'é ancor ancheuj tra le prima për faturassion e atività, tra cole ch'a travajo an Italia.

Testa a l'é stàit anandià a la cariera artìstica dal pitor astratista Ezio d'Errico, ch'a l'ha cognossùlo mentre ch'a frequentava la Scòla tipogràfica Vigliardi-Paravia. An particolar, a l'é stàit D'Errico istess ch'a l'ha falo avziné a l'art contemporania.
Soa atività frenética a l'ha nen dësmentià l'aspet social, mnà fòrt con d'assion ëd reclam për Amnesty International e la Cros Rossa Antërnassional.

Tra le vàire figure trovà da chiel pendent soa longa cariera a venta mëssioné almen ij famos Caballero misterioso, pistolé messican, e Carmencita, an-namorà 'd chiel-sì, ch'a son ij protagonista d'un famos Carosello për la Lavazza, ch'a andasìa motobin ëd mòda dj'agn 1970.

D'àutre reclam che Testa a l'ha signà – soens ëd dite 'd soa pròpia sità, Turin – a son stàite cole pr'ël digestiv Antonetto, la bira Peroni, ij televisor Philco, ij capej Borsalin, le vestimente Facis, l'euli Sasso, ël Pont e Mes, la Pirelli, la carn an scàtola Simmenthal, ij licor dla Martini e Rossi.

Turin, sità nativa 'd Testa, a l'ha dedicaje na mostra dël 2001, al Castel ëd Rìvole, ch'a l'armemoriava con ël tìtol Less is more, për càusa 'd sò minimalism estrem.

A l'edission ch'a fa 66 dl'Esibission dël Cine 'd Venessia, dlë Stèmber 2009, a l'é stàit presentà fòra dël concors un documentari 'd 50 minute ansima soa vita, con ël tìtol "Armando Testa – pòver ma modern" diret dal regista Pappi Corsicato.

Dël 2015, dnans la veja Stassion ëd Pòrta Susa a l'é stàit anaugurà 'n monument dedicà a chiel, ch'a arpresenta 'l Pont e Mes an tre dimension.

Categorìa:Përsonalità turinèise
Testa, Armando